CELEX: 32020D0050
Language: sk
Date: 2020-01-21 00:00:00
Title: Vykonávacie rozhodnutie Komisie (EÚ) 2020/50 z 21. januára 2020, ktorým sa mení vykonávacie rozhodnutie Komisie (EÚ) 2019/919 o harmonizovaných normách pre rekreačné plavidlá a vodné skútre vypracovaných na podporu smernice Európskeho parlamentu a Rady 2013/53/EÚ, pokiaľ ide o identifikáciu malých plavidiel, kódovací systém, konštrukciu trupu a dimenzovanie monotrupov

22.1.2020   
               
               
                  SK
               
               
                  Úradný vestník Európskej únie
               
               
                  L 17/3
               
            
         VYKONÁVACIE ROZHODNUTIE KOMISIE (EÚ) 2020/50
         z 21. januára 2020,
         ktorým sa mení vykonávacie rozhodnutie Komisie (EÚ) 2019/919 o harmonizovaných normách pre rekreačné plavidlá a vodné skútre vypracovaných na podporu smernice Európskeho parlamentu a Rady 2013/53/EÚ, pokiaľ ide o identifikáciu malých plavidiel, kódovací systém, konštrukciu trupu a dimenzovanie monotrupov
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1025/2012 z 25. októbra 2012 o európskej normalizácii, ktorým sa menia a dopĺňajú smernice Rady 89/686/EHS a 93/15/EHS a smernice Európskeho parlamentu a Rady 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES a 2009/105/ES a ktorým sa zrušuje rozhodnutie Rady 87/95/EHS a rozhodnutie Európskeho parlamentu a Rady č. 1673/2006/ES (1), a najmä na jeho článok 10 ods. 6,
         keďže:
         
                     (1)
                  
                  
                     V súlade s článkom 14 smernice Európskeho parlamentu a Rady 2013/53/EÚ (2) sa o výrobkoch, ktoré sú v súlade s harmonizovanými normami alebo ich časťami, pričom odkazy na dané normy alebo ich časti sa uverejnili v Úradnom vestníku Európskej únie, predpokladá, že spĺňajú požiadavky, na ktoré sa tieto normy alebo ich časti vzťahujú a ktoré sú stanovené v článku 4 ods. 1 smernice 2013/53/EÚ a v prílohe I k uvedenej smernici.
                  
               
                     (2)
                  
                  
                     Vykonávacím rozhodnutím Komisie C(2015)8736 (3) Komisia predložila Európskemu výboru pre normalizáciu/Európskemu výboru pre normalizáciu v elektrotechnike žiadosť o vypracovanie, revíziu a dokončenie práce na harmonizovaných normách na podporu smernice 2013/53/EÚ, ktoré sú odpoveďou na prísnejšie základné požiadavky stanovené v článku 4 ods. 1 smernice 2013/53/EÚ a v prílohe I k uvedenej smernici v porovnaní so zrušenou smernicou Európskeho parlamentu a Rady 94/25/ES (4).
                  
               
                     (3)
                  
                  
                     Konkrétne boli výbory CEN a Cenelec požiadané, aby prijali novú normu pre identifikáciu plavidiel, pre ktorú sú základné požiadavky stanovené v bode 2.1 časti A prílohy I k smernici 2013/53/EÚ. Výbory CEN a Cenelec boli zároveň požiadané, aby riadne zohľadnili oblasti, ktoré sú predmetom vykonávacích aktov prijatých na základe článku 49 smernice 2013/53/EÚ, aby sa predišlo vzájomným presahom požiadaviek.
                  
               
                     (4)
                  
                  
                     Na základe žiadosti uvedenej vo vykonávacom rozhodnutí C(2015) 8736 výbor CEN vypracoval návrh normy EN ISO 10087:2019 Malé plavidlá. Identifikácia plavidla. Kódovací systém.
                  
               
                     (5)
                  
                  
                     Komisia spolu s Európskym výborom pre normalizáciu posúdila, či norma EN ISO 10087:2019 vypracovaná výborom CEN spĺňa požiadavky stanovené vo vykonávacom rozhodnutí C(2015) 8736 a či je v súlade s vykonávacími aktmi prijatými na základe článku 49 smernice 2013/53/EÚ.
                  
               
                     (6)
                  
                  
                     Vo vykonávacom nariadení Komisie (EÚ) 2017/1 (5) prijatom na základe článku 49 ods. 1 písm. c) smernice 2013/53/EÚ sa stanovujú pravidlá identifikácie plavidiel, najmä minimálne pravidlá týkajúce sa postupu prideľovania a správy jedinečného kódu výrobcu.
                  
               
                     (7)
                  
                  
                     V norme EN ISO 10087:2019 sa uvádzajú údaje o identifikačnom čísle plavidla, pokiaľ ide o veľkosť a stálosť označenia, umiestnenie, duplikát identifikačného čísla, čas označenia a formát zobrazenia. Dopĺňa zloženie identifikačného čísla plavidla uvedeného v článku 3 vykonávacieho nariadenia (EÚ) 2017/1.
                  
               
                     (8)
                  
                  
                     Vykonávacím rozhodnutím C(2015) 8736 boli výbory CEN a Cenelec takisto požiadané, aby vykonali revíziu noriem, na ktoré boli uverejnené odkazy v Úradnom vestníku Európskej únie C 87 z 13. marca 2015.
                  
               
                     (9)
                  
                  
                     Na základe žiadosti uvedenej vo vykonávacom rozhodnutí C(2015) 8736 výbor CEN vypracoval návrh normy EN ISO 12215-5:2019 Malé plavidlá. Konštrukcia trupu a dimenzovanie. Časť 5.
                  
               
                     (10)
                  
                  
                     Komisia spolu s výborom CEN posúdili, či norma EN ISO 12215-5:2019 vypracovaná výborom CEN spĺňa požiadavky uvedené vo vykonávacom rozhodnutí C(2015) 8736.
                  
               
                     (11)
                  
                  
                     Norma EN ISO 12215-5:2019 zohľadňuje základné požiadavky stanovené v bode 3.1 časti A prílohy I k smernici 2013/53/EÚ a obsahuje podrobné údaje o navrhovaní tlakov pre monotrupy, navrhovaní napätí a určovaní rozmerov stavebných prvkov.
                  
               
                     (12)
                  
                  
                     Normy EN ISO 10087:2019 a EN ISO 12215-5:2019 spĺňajú požiadavky, ktoré majú za cieľ pokryť a ktoré sú stanovené v článku 4 ods. 1 smernice 2013/53/EÚ a v bodoch 2.1 a 3.1 časti A prílohy I k uvedenej smernici. Je preto vhodné uverejniť odkazy na tieto normy v Úradnom vestníku Európskej únie.
                  
               
                     (13)
                  
                  
                     Norma EN ISO 12215-5:2019 má nahradiť normu EN 12215-5:2018. Preto je potrebné vypustiť odkaz na normu EN 12215-5:2018 z Úradného vestníka Európskej únie.
                  
               
                     (14)
                  
                  
                     S cieľom poskytnúť výrobcom dostatočný čas, aby sa pripravili na uplatňovanie normy EN ISO 12215-5:2019, vypustenie odkazu na nahrádzanú normu treba odsunúť do 30. júna 2021.
                  
               
                     (15)
                  
                  
                     Odkazy na harmonizované normy vypracované na podporu smernice 2013/53/EÚ sú uverejnené vo vykonávacom rozhodnutí Komisie (EÚ) 2019/919 (6). S cieľom zabezpečiť, aby sa odkazy na harmonizované normy vypracované na podporu smernice 2013/53/EÚ uvádzali v tom istom akte, odkazy na normy EN ISO 10087:2019 a EN ISO 12215-5:2019 by sa mali zahrnúť do prílohy I k uvedenému vykonávaciemu rozhodnutiu a odkaz na normu EN ISO 12215-5:2018 by sa mal z uvedenej prílohy vypustiť.
                  
               
                     (16)
                  
                  
                     Vykonávacie rozhodnutie Komisie (EÚ) 2019/919 by sa preto malo zodpovedajúcim spôsobom zmeniť.
                  
               
                     (17)
                  
                  
                     Dodržiavanie harmonizovanej normy zakladá predpoklad zhody s príslušnými základnými požiadavkami stanovenými v harmonizačných právnych predpisoch Únie odo dňa uverejnenia odkazu na takúto normu v Úradnom vestníku Európskej únie. Toto rozhodnutie by preto malo nadobudnúť účinnosť dňom jeho uverejnenia,
                  
               PRIJALA TOTO ROZHODNUTIE:
         
            Článok 1
            Príloha I k vykonávaciemu rozhodnutiu (EÚ) 2019/919 sa mení v súlade s prílohou k tomuto rozhodnutiu.
         
         
            Článok 2
            Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
            Bod 1 prílohy sa uplatňuje od 1. júla 2021.
         
         
            V Bruseli 21. januára 2020
            
               
                  Za Komisiu
               
               
                  Predsedníčka
               
               Ursula VON DER LEYEN
            
         
         
            (1)  Ú. v. EÚ L 316, 14.11.2012, s. 12.
         
            (2)  Smernica Európskeho parlamentu a Rady 2013/53/EÚ z 20. novembra 2013 o rekreačných plavidlách a vodných skútroch a o zrušení smernice 94/25/ES (Ú. v. EÚ L 354, 28.12.2013, s. 90).
         
            (3)  Vykonávacie rozhodnutie Komisie C(2015)8736 z 15. decembra 2015 týkajúce sa žiadosti o normalizáciu Európskemu výboru pre normalizáciu a Európskemu výboru pre elektrotechnickú normalizáciu, pokiaľ ide o rekreačné plavidlá a vodné skútre na podporu smernice Európskeho parlamentu a Rady 2013/53/EÚ z 20. novembra 2013 o rekreačných plavidlách a vodných skútroch a o zrušení smernice 94/25/ES.
         
            (4)  Smernica Európskeho parlamentu a Rady 94/25/ES zo 16. júna 1994 o aproximácii zákonov, iných právnych predpisov a správnych opatrení členských štátov týkajúcich sa rekreačných plavidiel (Ú. v. ES L 164, 30.6.1994, s. 15).
         
            (5)  Vykonávacie nariadenie Komisie (EÚ) 2017/1 z 3. januára 2017 o postupoch na identifikáciu plavidiel podľa smernice Európskeho parlamentu a Rady 2013/53/EÚ o rekreačných plavidlách a vodných skútroch (Ú. v. EÚ L 1, 4.1.2017, s. 1).
         
            (6)  Vykonávacie rozhodnutie Komisie (EÚ) 2019/919 zo 4. júna 2019 o harmonizovaných normách pre rekreačné plavidlá a vodné skútre vypracovaných na podporu smernice Európskeho parlamentu a Rady 2013/53/EÚ (Ú. v. EÚ L 146, 5.6.2019, s. 106).
      
      
         
            PRÍLOHA
            Príloha I k vykonávaciemu rozhodnutiu (EÚ) 2019/919 sa mení takto:
            
                        1.
                     
                     
                        Položka 18 sa vypúšťa.
                     
                  
                        2.
                     
                     
                        Dopĺňajú sa tieto položky:
                        
                                    č.
                                 
                                 
                                    Odkaz na normu
                                 
                              
                                    „32.
                                 
                                 
                                    EN ISO 10087:2019
                                 
                              
                                     
                                 
                                 
                                    Malé plavidlá. Identifikácia plavidla. Kódovací systém
                                 
                              
                                    33.
                                 
                                 
                                    EN ISO 12215-5:2019
                                 
                              
                                     
                                 
                                 
                                    Malé plavidlá. Konštrukcia trupu a dimenzovanie. Časť 5: Navrhovanie tlakov pre monotrupy, navrhovanie napätí, určovanie rozmerov stavebných prvkov“.